*lav4e*

**РЕПУБЛИКА БЪЛГАРИЯ**

**Министерство на околната среда и водите**

РЕГИОНАЛНА ИНСПЕКЦИЯ ПО ОКОЛНАТА СРЕДА И ВОДИТЕ - гр. Пловдив

**РЕШЕНИЕ**

**№ 09 – ДО – 1159 - 00 от 23.11.2020 год.**

На основание чл. 71, ал. 1 във връзка с чл. 35, ал. 1, т. 1 от Закона за управление на отпадъците (ЗУО), във връзка със Заявление № УО - 1327 от 10.08.2020 год., Писмо с изх. № УО – 1327-1 от 24.08.2020г. и Писмо с вх. № УО – 1327-2 от 24.09.2020г.

**РАЗРЕШАВАМ**

**на**

**”СС ГРУП - 1” ЕООД**

**І. Да извършва дейности по третиране на отпадъци на следните площадки:**

1. **Площадка № 1:**

* 1. С местонахождение: област Пловдив, община Пловдив, гр. Пловдив ул. „Рогошко шосе“, УПИ XII-509-150, от кв. 2, по регулационния план на „Гробища до Рогошко шосе“ гр. Пловдив, в ПИ № 56784.509.150, част от сграда с площ 100 кв.м.
  2. Видът (кодът и наименованието), количеството, произходът на отпадъците и дейностите по третиране са посочени в следната таблица:

|  |  |  |  |  |  |
| --- | --- | --- | --- | --- | --- |
| **№** | **Вид на отпадъка** | | **Дейности,**  **кодове** | **Количество**  **(тон/год.)** | **Произход** |
| **Код** | **Наименование** |
| **1** | **2** | **3** | **4** | **5** |
| **1** | 18 01 01 | Остри инструменти (с изключение на 18 01 03) | **R 12-**Размяна на отпадъци за подлагане на някоя от дейностите с кодове R 1 - R 11 /препакетиране и сортиране/;  **R 13-**Съхраняване на отпадъци до извършването на някоя от дейностите с кодове /R1 - R12/, с изключение на временното съхраняване на отпадъците на площадката на образуване до събирането им. | 1.5 | От юридически лица |
| **2** | 18 01 02 | Телесни части и органи, включително контейнери за пренасяне и съхранение на кръв (с изключение на 18 01 03) | **D15** – Съхраняване до извършване на някоя от дейностите с кодове D1 – D14, с изключение на временното съхраняване на отпадъците на площадката на образуване до събирането им. | 1,5 | От юридически лица |
| **3** | 18 01 03\* | Отпадъци, чието събиране и обезвреждане е обект на специални изисквания, с оглед предотвратяване на инфекции | **D9** – Физико-химично третиране, не посочено на друго място в настоящото приложение, водещо до образуване на крайни съединения или смеси, които се обезвреждат чрез някоя от дейностите с кодове **D1 – D12** (например изпаряване, сушене, калциниране и др.);  **D14 –** Препакетиране преди полагане на някоя от дейностите с кодове **D1 – D13**;  **D15** –Съхраняване до извършване на някоя от дейностите с кодове **D1 – D14**, с изключение на временното съхраняване на отпадъците на площадката на образуване до събирането им. | 180 | От юридически лица |

**II. Mетоди и технологии за третиране на отпадъците по видове дейности, вид и капацитет на съоръженията:**

На територията на площадката за отпадък с код:

* **18 01 01** да се извършват следните дейности по третиране:
* **R 12** - Размяна на отпадъци за подлагане на някоя от дейностите с кодове / R 1 - R 11/. Дейностите по предварителна обработка на събраните от други юридически лица отпадъци са препакетиране и сортиране;
* **R 13** - Съхраняване на отпадъци до извършването на някоя от дейностите с кодовe /R1 - R12/, с изключение на временното съхраняване на отпадъците на площадката на образуване до събирането им.
* **18 01 02** дасе извършват следните дейности по третиране:
* **D15** – Съхраняване до извършване на някоя от дейностите с кодове D1 – D14, с изключение на временното съхраняване на отпадъците на площадката на образуване до събирането им.

Събраните от други юридически лица отпадъци да се съхраняват разделно в подходящи съдове с обозначителни табели за кода и наименованието на съответния отпадък, съгласно Наредба №2 за класификация на отпадъците (ДВ, бр.66/20014 г.), съгласно техния произход, вид, състав и свойства.

Участъците, на които ще се извършват дейности с отпадъци, да са оборудвани и да се експлоатират съгласно изискванията към площадките за временно съхраняване на отпадъци по приложение № 2 от Наредбата за третиране и транспортиране на производствени и опасни отпадъци / ПМС 53/1999 год. – ДВ бр. 29 / 99 г. /.

На територията на площадката да е създадена добра организация и ефективно да се прилагат заложените в технологичния процес схеми за третиране на генерираните от дейността отпадъци. Формираните от дейността на площадката отпадъци да се съхраняват и транспортират по начин, който не възпрепятства последващо третиране.

Методът за третиране на отпадък с код 18 01 03\* и наименование – отпадъци, чието събиране и обезвреждане е обект на специални изисквания с оглед предотвратяване на инфекции, с произход от публични и частни организации за предоставяне на медицински услуги, с характеристика – опасни болнични отпадъци /ОБО/, да се осъществява, чрез монтиране и експлоатация на машина – парен стерилизатор ВК – 75, за извършване на технология по физичен процес фракционно автоклавиране, в резултат на който се получава отпадък с код 18 01 04 и наименование – отпадъци, чието събиране и обезвреждане не е обект на специални изисквания, с оглед предотвратяване на инфекции (например превръзки, гипсови отливки, спално бельо, дрехи за еднократна употреба, памперси), с крайна цел обезвреждане (депониране).Съоръжението, в което ще се извършва процесът да е автоклав.

Методите за третиране на ОБО с код 18 01 03\*, попадат в обхвата на описание по Приложение № 1 към § 1, т. 11 от Допълнителните разпоредби на ЗУО, за следните дейности по обезвреждане на отпадъци:

* Дейност по автоклавиране: **D9** – Физико-химично третиране, не посочено на друго място в настоящото приложение, водещо до образуване на крайни съединения или смеси, които се обезвреждат чрез някоя от дейностите с кодове **D1 – D12** (например изпаряване, сушене, калциниране и др.);
* Дейност по препакетиране в термочували: **D14 –** Препакетиране преди подлагане на някоя от дейностите с кодове **D1 – D13**;
* Дейност по временно съхранение на приетите отпадъци до третирането им: **D15** –Съхраняване до извършване на някоя от дейностите с кодове **D1 – D14**, с изключение на временното съхраняване на отпадъците на площадката на образуване до събирането им.
* Дейността по съхраняване на получения при обработката (автоклавиране) отпадък с код 18 01 04 попада в обхвата на описанието на дефиницията за предварително съхраняване по смисъла на § 1, т. 11 от Допълнителните разпоредби на ЗУО.

В обектът да са обособени следните зони:

* Зона за приемане и временно съхранение на отпадъците с код 18 01 03\*;
* Зона за обработка на отпадъците: препакетиране, изтегляне и автоклавиране:
* Зона за предварително съхранение на отпадъците с код 18 01 04, до тяхното транспортиране за окончателно обезвреждане;
* Зона за хигиена на персонала (душ, тоалетна и съблекалня).

Ползваната част (приземен етаж) от сградата с площ от 200 кв. м. да е с фундамент от железобетон и положени плочки за подово покритие, с изградени канали за измиване, включени в градската канализационна система.

Максималния капацитет за третиране на отпадъци с код 18 01 03\* (пълно натоварване) да е:

* За едно денонощие – 0,540 тона;
* За една година - 189 тона;

Максимално едновременно налично количество за временно съхранение да е:

* За отпадък с код 18 01 03\* до 3 тона;

В случай на достигане на капацитета за временно съхраняване, да се спре приема, до освобождаване на капацитет, чрез обработка на наличното количество ОБО.

Максимално едновременно налично количество за предварително съхранение да е:

* За отпадък с код 18 01 04 до 5 тона;

В случай на достигане на капацитета за предварително съхраняване, да се спре приема и обработката на ОБО с код 18 01 03\*, до освобождаване на капацитет за предварително съхранение на обработен отпадък, чрез експедиция за депониране.

Капацитетът за третиране на отпадък с код 18 01 03\* да е изчислен въз основа на следните данни за процесът по автоклавиране (стерилизация­) и съоръжението – автоклав:

* Максимален капацитет на камерата за обработка от 30 килограма отпадъци с код 18 01 03\* за един цикъл в съоръжението – автоклав;
* За един работен ден при пълно натоварване на трисменен режим (24 часа) на работа до 18 цикъла за третиране в съоръжението – автоклав.

Предвид, че не се намалява теглото, а само обемът на третирания отпадък, то след третиране на ОБО с код 18 01 03\* ще се получи същото количество (тегло) отпадък, но с код 18 01 04.

**Описание на технологичния процес.**

Площта от 100 кв. м. на сградата е напълно достатъчна за обособяване на необходимите три зони, чрез преграждане със строителни панелни платна.

* Първата зона с площ около 40 кв. м., да е за разтоварване на ОБО (с код 18 01 03\*) и временно съхранение до обработката им;
* Втората зона с площ около 20 кв. м., да е за обработка на ОБО (с код 18 01 03\*) чрез препакетиране в термочували, изтегляне и полагане в камерата на съоръжението – автоклав;
* Третата зона с площ около 40 кв. м. да е за предварително съхраняване на получените от третирането (стерилизирани) неопасни отпадъци (с код 18 01 04);

В близост до сградата да има обособени помещения за съблекални и душове за лична хигиена на персонала.

Сградата да е с отделен вход/изход с цел избягване пресичането на потоците отпадъци за осигуряване пълна безопасност при работа.

Автоклавът за стерилизиране на отпадък с код 18 01 03\* /ОБО/ да функционира единствено с наситена пара, която се използва за стерилизиращ агент, без да се използват други добавени химични вещества и/или смеси.

Количеството отпадъци след третирането е със значително намален обем (на със същото тегло) и се третира по Европейското и Българското законодателство, като неопасен отпадък подлежащ на третиране чрез обезвреждане (депониране).

Дейностите за постигане на стерилизация (автоклавиране) да са следните:

1. Разтоварване в зоната за прием на отпадъци /ОБО/ с код 18 01 03\*.
2. След разтоварване, отпадъците да се подреждат и складират до обработката им.
3. Приетите отпадъци /ОБО/ с код 18 01 03\* да се препакетират в термочували с висока пропусклива способност на въздух/пара.
4. Чувалите с пакетираните /ОБО/ да се изтеглят на везна и да се заредат в стерилизационната камера на автоклава.
5. Да се затвори херметично вратата на камерата и да се включи програмата за стерилизация.
6. След края на програмата камерата да се отвори, чувалите с обработените отпадъци (вече стерилизирани с код 18 01 04) да се складират да натоварването им за експедиция до обекта (депо) за окончателното им обезвреждане.

Да се използват двете програми на автоклава (за стерилизиране), които са по методология разработена и утвърдена от РЗИ и включват следните операции:

**Програма 1:**

1. След херметично затваряне на заредената камера, се включва автоклава.
2. Автоклава произвежда пара (наситена) в камерата с температура от 121 ºС до достигане на налягане от 1,1 бара, като параметрите се поддържат 40 минути.
3. След края на програмата се освобождава налягането, като се осигурява сушене на третираните отпадъци. Тази операция трае 15 минути.
4. Изравняване на налягането в камерата с това на околната среда. Отваряне и изпразване на камерата с вече обезопасения отпадък.

**Програма 2:**

1. След херметично затваряне на заредената камера, се включват автоклава.
2. Автоклава произвежда пара (наситена) в камерата с температура от 134 ºС до достигане на налягане от 2,2 бара, като параметрите се поддържат 30 минути.
3. След края на програмата се освобождава налягането, като се осигурява сушене на третираните отпадъци. Тази операция трае 15 минути.
4. Изравняване на налягането в камерата, с това на околната среда. Отваряне и изпразване на камерата с вече обезопасения отпадък.

Процесът по автоклавиране (стерилизация) е чисто физичен и не се използват никакви добавки, а само чиста вода и няма никакви вредни емисии предвид, че машината е херметизирана и остатъчната влага при процеса по сушене се съхранява в парогенератора, за използване при следващия цикъл, при който автоматично се долива необходимото количество вода чрез автоматичен клапан.

В изискванията за работа на подобен обект да е заложено правилото за отчетност на всеки цикъл по автоклавиране. След като се напълни камерата с пакетирани в термочували отпадъци се слага тест лента – химичен хартиен индикатор за автоклав.

В зависимост от избраната програма на 121 ºС или 134 ºС, се слага и съответната тест лента. Тези ленти са за еднократна употреба и след края на цикълът по автоклавиране, се залепват в специална прономерована и прошнурована книга за извършване на контрол.

На всеки три месеца РЗИ извършва проверка на книгата, като се извършва независим тест цикъл по автоклавиране. Тестът се извършва от служители на РЗИ, които слагат съд с посявка с бактерии и тест лента в камерата на автоклава, след което се пуска съответната програма. След приключване, чрез тест лентата се установява дали цикълът е извършен съобразно програмата, а съдът с посявката се дава за анализ в лаборатория на РЗИ, дали има пълно унищожение на бактериалната посявка.

Описаните програми и процеси за автоклавиране на 121 ºС или 134 ºС, са предмет на задължително използване и спазване на разработена методология от РЗИ.

По описания метод за контрол върху извършваната дейност по автоклавиране, се осигурява 100 % контрол върху качеството на извършвания процес за всяка партида, съответно всеки един цикъл по третиране на опасни болнични отпадъци с код 18 01 03\*, които след третиране се превръщат в отпадъци с код 18 01 04.

**Описание на мерките за безопасност и превантивните мерки, които да се предприемат с отпадъците при аварийни ситуации.**

Риск от инциденти може да има най-вече при товаро-разтоварварни дейности. За целта, при приемане на опасни болнични отпадъци с код 18 01 03\*, транспортното средство да бъде плътно паркирано до рампата за прием, като така се осигурява възможно най-малък риск от разпиляване.

При дейностите по разтоварване и препакетиране на ОБО в термочували, съществува риск от заразяване на персонала. За предотвратяване на подобен риск, на персонала да са осигурени лични предпазни средства по изискване за безопасни условия на труд, а именно: пълен комплект от защитни ботуши, работно облекло защитаващо цялото тяло, чифт ръкавици, маска за лице, очила и шапка. Така е изолирана всяка част на тялото от съприкосновение с опасните болнични отпадъци.

Да се разработят инструкции за безопасност при работа в обекта, които осигуряват информираност на персонала за правилното изпълнение на дейностите по третиране на ОБО с код 18 01 03\* и работа с автоклав.

За предотвратяване на възможността за възникване на неумишлен и/или умишлен пожар, да се вземат следните превантивни мерки:

1. На площадката да се осигури наличие на пожарогасители според спецификата на дейността и отпадъците (в зоната за прием и временно съхранение на ОБО с код 18 01 03\*, в зоната за обработка на ОБО с код 18 01 03\*, както и в зоната за предварително съхранение и експедиция на отпадък с код 18 01 04).
2. На площадката да бъде осигурен свободен достъп на противопожарни автомобили.

Риск от наводнение не съществува предвид отдалечеността на площадката от водни обекти, както и конструктивното изпълнение на използваната сграда – повдигната на 0,6 м. от нивото на терена.

**III. Условия, при които да се извършват дейностите по третиране на отпадъци:**

**1.** Предаването за последващо третиране на отпадъците, включени в настоящото решение да се извършва само въз основа на писмен договор с лица, притежаващи документ по чл. 35 от Закона за управление на отпадъците /ЗУО/, (*Обн. ДВ. бр. 53 от 13.07.2012г., и посл. изм. и доп.*) за отпадъци със съответния код, съгласно наредбата по чл. 3 от ЗУО, както следва:

* разрешение или комплексно разрешително за дейности с отпадъци по чл. 35, ал. 1 от ЗУО;
* регистрационен документ за дейности с отпадъци по чл. 35, ал. 2, т. 3-5 от ЗУО;
* регистрационен документ за събиране и транспортиране на отпадъци или регистрация за дейност като търговец или брокер, когато същите имат сключен договор с лица, притежаващи разрешителен или регистрационен документ по чл. 35, ал. 1, съответно по чл. 35, ал. 2, т. 3-5 от ЗУО.

**2.** Площадката на която „СС Гуп - 1“ ЕООД извършва дейност по третиране на отпадъци да отговаря на следните изисквания:

* Да e разположена в област Пловдив, община Пловдив, гр. Пловдив ул. „Рогошко шосе“, УПИ XII-509-150, от кв. 2, по регулационния план на „Гробища до Рогошко шосе“ гр. Пловдив, в ПИ № 56784.509.150, част от сграда с площ 100 кв.м.
* Да е изградена, оборудвана и да се експлоатира, съгласно изискванията към площадките за третиране на отпадъци, регламентирани в Приложение № 2 от Наредбата за третиране и транспортиране на производствени и опасни отпадъци (ПМС 53/1999 год. – ДВ бр. 29/99г.), както и съгласно изискванията на Наредба № Iз-1971 от 2009 г. за строително-техническите правила и норми за осигуряване на безопасност при пожар (обн., ДВ, бр. 96 от 2009 г.; изм. и доп., бр. 17 и 101 от 2010 г.);
* Да е оградена, с ясни надписи за предназначението на площадката, вида на отпадъците, които се третират в нея, фирмата, която я експлоатира, и работното време;
* Да е с трайна настилка (бетонна, асфалтобетонна, с плочи и др.), която осигурява възможност за почистване и дезинфекция за защита на почвата от замърсяване;
* Да се извършва периодичен контрол и отчетност за изправността на покритията;
* Да е с обособено (разграфено) место за престой на превозните средства по време на извършване на дейностите по товарене и разтоварване на отпадъците;
* На входа да е изграден контролен пункт, чрез който да се осъществява входящ контрол, оборудван с кантар и/или контролна везна;
* Да се обособят участъци за разделното събиране и временно съхранение на различните по вид, състав и свойства отпадъци формирани от дейността на дружеството, като местата и съдовете за временно съхраняване на различните по вид отпадъци да са означени с табели за съответния код отпадък и разположени на достатъчно големи разстояния едни от други;
* Да е пожарообезопасена чрез достатъчeн брой подходящи пожарогасители;
* Местоположението на съоръженията за третиране на отпадъци и обслужващите сгради да се определят при спазване на противопожарните строително-технически норми (ПСТН), санитарно-хигиенните изисквания и нормативно установените сервитути на елементите на техническата инфраструктура, при осигуряване на най-кратки комуникационни и технологични връзки;
* Участъците, на които се извършват дейности с опасни отпадъци, да се оборудват и експлоатират, съгласно изискванията към площадките за съхраняване на отпадъци по приложение №2 от Наредба за изискванията за третиране и транспортиране на производствени и опасни отпадъци (*Приета с ПМС № 53 от 19.03.1999г., обн. ДВ. бр. 29 от 30.03.1999г.*), както и съгласно изискванията поставени в Указание № 1 от 1998г. за разделно събиране и временно съхраняване на твърди болнични отпадъци, публикувано в Служебния бюлетин на Министерството на здравеопазването – бр. 2 от 1998г.;
* Всички приети, както и формираните от дейността отпадъци, да се съхраняват на територията на площадката, съгласно **посочената площ от100 кв.м.**

**3.** За осъществяване на по-ефективна дейност, на площадката, на която „ТРАНСМЕДИКО” ЕООД извършва дейност, да са обособени участъци и сектори както следва:

**3.1. Участъци за прием и временно съхраняване на отпадъци с код 18 01 01; 18 01 02 и 18 01 03\*:**

* Да бъдат изградени като се спазват изискванията по приложение № 2 от Наредба за изискванията за третиране и транспортиране на производствени и опасни отпадъци (*Приета с ПМС № 53 от 19.03.1999г., обн. ДВ. бр. 29 от 30.03.1999г.*), както и други нормативни актове, отнасящи се до тях;
* Местата за прием и временно съхраняване на отпадък с код 18 01 03\*, да са обозначени с международния символ за опасни отпадъци, съгласно приложение № 3 от Наредба за изискванията за третиране и транспортиране на производствени и опасни отпадъци (*Приета с ПМС № 53 от 19.03.1999г., обн. ДВ. бр. 29 от 30.03.1999г.*;
* Събирането на ОБО с код 18 01 03\* да се извършва от квалифициран и редовно инструктиран персонал, снабден с необходимата техника и лични предпазни средства;
* Ръчно събиране на опасни отпадъци се допуска само при условие, че е невъзможно събирането им по друг начин. В тези случаи то да се извършва при условията на максимална сигурност и безопасност;
* Опасните болнични отпадъци да се събират в добре затварящи се стационарни или превозими съдове или чували, изготвени от материали, които не могат да взаимодействат с отпадъците, като същите да се обозначават с добре видими надписи "опасен отпадък", код и наименование на отпадъка и опасните свойства;
* Съдовете и опаковките, за които не се допуска повторна употреба, да се унищожават като опаковки и да се обезвреждат и третират съгласно екологичното законодателство, както и други нормативни актове, отнасящи се до тях;
* Описаните в настоящето разрешение отпадъци с код 18 01 03\* - *отпадъци, чието събиране и обезвреждане е обект на специални изисквания, с оглед предотврътяване на инфекции*, да се събират и съхраняват разделно на отредени за целта места, обозначени с код и наименование, съгласно Наредба № 2/2014г. за класификация на отпадъците (*обн., ДВ. бр. 66 от 08.08.2014г., и посл. изм.и доп.*);
* При приемане на отпадъци операторът на съоръжението или инсталацията за обезвреждане е длъжен да вземе необходимите мерки с цел да се изключат възможните отрицателни въздействия върху околната среда и свързаната с това заплаха за здравето на хората;
* Оператора на площадката да извърши проверка на придружаващата отпадъците документация по приложение № 8 към чл. 12, ал. 1 от Наредба № 1 от 04.06.2014г. за реда и образците, по които се предоставя информация за дейностите по отпадъците, както и реда за водене на публични регистри (*Обн. ДВ. бр.51 от 20 Юни 2014г., и посл. изм. и доп.*), както и визуална проверка на отпадъците с оглед установяване на съответствието с представената документация;
* Анатомичните, клиничните и болничните отпадъци до обезвреждането им се съхраняват в хладилни камери при температура не по-висока от 10°С и за време не по-дълго от 48 часа;
* Работната и складовата площ за временно съхраняване на анатомичните, клиничните и болничните отпадъци да са проектирани и построени по такъв начин, че да отговарят на изискванията на Указание № 1 от 1998 г. за разделно събиране и временно съхраняване на твърди болнични отпадъци, публикувано в Служебния бюлетин на Министерството на здравеопазването - бр. 2 от 1998 г.;
* При използването на оборотни контейнери вместо контейнери за еднократна употреба е необходимо да се осигури почистване и дезинфекция;
* В случай на достигане на капацитета, за максимално едновременно налично количество временно съхраняван отпадък с код 18 01 03\* от 5 тона, да се спре приема, до освобождаване на капацитет, чрез обработка на наличното количество ОБО.

**3.2. Участък за обработка (препакетиране и изтегляне) и обезвреждане (автоклавиране) на отпадъци с код 18 01 03\*:**

* Да бъде изграден като се спазват изискванията по приложение № 2 от Наредба за изискванията за третиране и транспортиране на производствени и опасни отпадъци (*Приета с ПМС № 53 от 19.03.1999г., обн. ДВ. бр. 29 от 30.03.1999г.*), както и други нормативни актове, отнасящи се до тях;
* При дейностите по препакетиране на ОБО в термочували, за предотвратяване на риск от заразяване на персонала, да са осигурени лични предпазни средства по изискване за безопасни условия на труд, а именно: пълен комплект от защитни ботуши, работно облекло защитаващо цялото тяло, чифт ръкавици, маска за лице, очила и шапка с цел изолиране на всяка част на тялото от съприкосновение с опасните болнични отпадъци;
* Да се определи защитна зона в границите на работна площ, с цел избягване пресичането на потоците отпадъци за осигуряване пълна безопасност при работа;
* Дейностите, които се осъществяват, трябва да осигуряват обезвреждане на отпадъците, което не уврежда човешкото здраве и не използва вредни за околната среда производства или методи на обезвреждане, в т. ч.: 1. не създава риск за състоянието на водите, въздуха, почвата, растителния и животинския свят; 2. наднормени шум, вибрации, въздействия от други вредни физични фактори и неприятни миризми;
* Да се разработят инструкции за безопасност при работа, които осигуряват информираност на персонала за правилното изпълнение на дейностите по третиране на ОБО с код 18 01 03\* и работа с автоклав.
* Да се провежда периодичен инструктаж на персонала, който е ангажиран с дейностите по третиране на опасни болнични отпадъци с код 18 01 03\*, съгласно Наредба № РД-07-2 от 16 декември 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд, в сила от 01.01.2010 г., издадена от министъра на труда и социалната политика (*обн. ДВ. бр.102 от 22 Декември 2009г., попр. ДВ. бр.4 от 15 Януари 2010г., изм. ДВ. бр.25 от 30 Март 2010г.*)
* Да се спазват и използват описаните програми и процеси за автоклавиране на 121 ºС или 134 ºС.

**3.3. Участък за предварително съхранение на отпадъци с код 18 01 04, до тяхното транспортиране за окончателно обезвреждане (депониране):**

* Да бъде изграден като се спазват изискванията по приложение № 2 от Наредба за изискванията за третиране и транспортиране на производствени и опасни отпадъци (*Приета с ПМС № 53 от 19.03.1999г., обн. ДВ. бр. 29 от 30.03.1999г.*), както и други нормативни актове, отнасящи се до тях;
* Образуваните след третиране отпадъци с код 18 01 04 - *отпадъци, чието събиране и обезвреждане не е обект на специални изисквания, с оглед предотврътяване на инфекции (например превръзки, гипсови отливки, спално бельо, дрехи за еднократна употреба, памперси)*, да се събират и съхраняват разделно на отредени за целта места, обозначени с код и наименование, съгласно Наредба № 2/2014г. за класификация на отпадъците (*обн., ДВ. бр. 66 от 08.08.2014г., и посл. изм. и доп.*);
* В случай на достигане на капацитета, за максимално едновременно налично количество предварително съхраняван отпадък с код 18 01 04 от 5 тона, да се спре приема и обработката на ОБО с код 18 01 03\*, до освобождаване на капацитет за предварително съхранение на обработен отпадък, чрез експедиция за депониране.

**Забранява се:**

* Смесването на опасни болнични отпадъци с други отпадъци, което ще възпрепятства тяхното обезвреждане;
* Смесването на опасни болнични отпадъци, които се третират по различен начин и/или притежават различни свойства;
* Нерегламентираното изхвърляне и изгаряне или друга форма на неконтролирано управление на отпадъците, освен разрешените дейности, съгласно Закона за управление на отпадъците, действащото екологично законодателство в Република България и Директивите на ЕС;
* Съхраняването на опасни болнични отпадъци на открито или по начин, който води до замърсяване на компонентите на околната среда или до риск за общественото здраве;
* Предаването на формираните от дейностите на площадката отпадъци - на лица, които не притежават разрешение по ЗУО или комплексно разрешително, издадено съгласно Глава седма, раздел ІІ от Закона за опазване на околната среда /ЗООС/.
* **Съхраняване на общо количество над 50 тона опасни отпадъци на площадката, описана в настоящото разрешително в един и същ момент от време.**

**4.** Измерването на постъпващите количества отпадъци, както и на отпадъците подготвени чрез експедиция за депониране, да се извършва поотделно за всеки вид отпадък по кодове и наименование съгласно Наредбата по чл. 3, ал. 1 от ЗУО - Наредба № 2 за класификация на отпадъците (*ДВ, бр. 66/2014 г., и посл. изм. и доп.*).

**5.** Да се води отчетност и да се предоставя информация съгласно изискванията на наредбата по чл. 48, ал. 1 от ЗУО, Наредба № 1 за реда и образците, по които се предоставя информация за дейностите по отпадъците, както и реда за водене на публични регистри (*ДВ, бр.51/2014 г., и посл. изм. и доп.*).

**6.** Да се спазват стриктно изискванията на Закона за управление на отпадъците, (*ДВ. бр. 53/2012 год., и посл. изм. и доп.*), както и други нормативни актове, отнасящи се за дейността.

**7.** Притежателя на решението е длъжен да осигури неограничен достъп на контролните органи до съоръженията за съхраняване и третиране на отпадъците и до документацията по отпадъците, с цел инспекция и контрол за спазване на изискванията и условията поставени в Решението.

**8.** След приключване на дейността, да се предприемат всички необходими мерки за възстановяване на терена, на който са извършвани дейностите с отпадъци, като същият се почисти от всички отпадъци в законоустановения срок.

***Решението може да се обжалва чрез РИОСВ – Пловдив пред Министъра на околната среда и водите и/или пред Административен съд в района, на който е постоянният адрес или седалището на посочения в акта адресат, в 14-дневен срок от съобщаването му по реда на Административнопроцесуалния кодекс.***

**ДИРЕКТОР НА РИОСВ ..........................................**

**/ДИМИТЪР ДИМИТРОВ/**

*За Директор на РИОСВ - Пловдив*

*Съгласно Заповед №РД-164/10.07.2020 г.*

*на Директора на РИОСВ -Пловдив*